Miško dovanos

Pamokos tema: Dėkingumo, vartotojiškumo ir ryšio su gamta tyrinėjimas kuriant kalėdinį vainiką iš gamtinių medžiagų.
Klausimas: Ką Kalėdoms gali padovanoti miškas?
Temos BUP: Etika – aš ir šeima, aš ir ekologija; technologijos – atsakingas vartojimas, konstrukcinės medžiagos, jų savybės, panaudojimas; gamtos mokslai - žmogaus ir aplinkos dermė; gyvenimo įgūdžiai – dirba ir bendradarbiauja įvairiose grupėse. 
Tikslas: Aptarti dėkingumo, vartotojiškumo, šiuolaikinės Kalėdų prasmės ir ryšio su gamta sąsajas bei sukurti kalėdinį vainiką iš gamtinių medžiagų.
Uždaviniai:
1. Išanalizuoti dėkingumo, vartotojiškumo, žmogaus ryšio su gamta sąsajas šiuolaikinių Kalėdų kontekste.
2. Išanalizuoti, kaip keitėsi Kalėdų prasmė ir kaip ši šventė suprantama šiandien.
3. Pereiti žygį mišku ir surinkti ant žemės nukritusias gamtines medžiagas.
4. Grupėje savarankiškai pagaminti kalėdinį vainiką puošiant jį surinktomis miško gėrybėmis.
Kompetencijos: Pažinimo, komunikavimo, kultūrinė, kūrybiškumo, pilietiškumo, socialinė.
Priemonės: Patogi apranga ir avalynė žygiui, maišeliai gamtinėms medžiagoms rinkti, eglišakės (parduodama depo, senukuose), sekatoriai (po vieną kiekvienai grupei), virvelės, siūlai, žirklės, stalų apsauga, pirštinės (kiekvienam mokiniui).
Vertinimas: Formuojamasis.
Metodai: Patyriminis mokymas, žygis, užduotys gamtoje, grupinis darbas, diskusija, aplinkos stebėjimas ir analizė, kūrybinė užduotis, refleksija.
Vieta: Pūčkorių atodanga - Pavilnių regioninis parkas, 11300, Vilnius (šalia yra autobusų stotelė „viadukas“). 
Klasė: 5–10.
Veiklos: Mokiniai žygiuoja mišku, stebi žiemos gamtą, diskutuoja, renka nuo žemės nukritusias gamtines medžiagas. Eidami grupelėse jie aptaria dėkingumo ir vartotojiškumo ryšį, šiuolaikinę Kalėdų reikšmę, šios šventės prasmės kaitą. Grįžę į klasę mokiniai kuria kalėdinius vainikus iš eglišakių ir žygyje surinktų gamtinių medžiagų. Pamokos pabaigoje grupės pristato savo vainikus ir aptartas mintis.
Įtrauktis: SUP mokiniams gali būti suteikiama papildoma mokytojo pagalba, aiškiau išskaidomos užduoties dalys, skiriamas konkretus vaidmuo grupėje arba sudaroma galimybė dirbti su stipresniu mokiniu. Žygio metu galima pritaikyti tempą, atstumą ar užduoties apimtį pagal mokinių poreikius. Kūrybinėje veikloje SUP mokiniai gali prisidėti pagal savo gebėjimus: rinkti medžiagas, komponuoti detales, rišti, siūlyti idėjas arba pristatyti vieną pasirinktą vainiko elementą.



PAMOKOS PLANAS
ĮVADAS (15 min)
Mokytojas pristato pamokos temą ir paaiškina, kad pamokoje bus tyrinėjamas dėkingumas, vartotojiškumas, šiuolaikinė Kalėdų prasmė ir žmogaus ryšys su gamta. Mokytojas akcentuoja, kad žygyje bus renkamos tik tos gamtinės medžiagos, kurios jau yra nukritusios ant žemės. Nieko negalima laužyti, skinti ar kitaip žaloti gamtos.
Mokytojas inicijuoja trumpą įvadinę diskusiją apie Kalėdų reikšmę – klausia mokinių, apie ką jiems yra Kalėdos, ką simbolizuoja ši šventė, kokia šios šventės istorija. Mokiniai pasidalina savo mintimis.
Mokytojas paaiškina žygio eigą, saugaus elgesio taisykles ir užduotį. Mokiniai suskirstomi į grupeles. Kiekviena grupė žygio metu turi stebėti aplinką, rinkti tinkamas gamtines medžiagas ir kalbėtis apie pateiktas temas:
1. Kaip, jūsų manymu, keitėsi Kalėdų prasmė ir reikšmė žmonėms?
2. Kaip jūs švenčiate Kalėdas? Kokių tradicijų turite?
3. Kokios Kalėdos dažniausiai matomos šiuolaikinėje visuomenėje?
4. Koks yra ryšys tarp dėkingumo ir vartotojiškumo?
5. Koks yra ryšys tarp dėkingumo ir žmogaus ryšio su gamta?
6. Koks yra ryšys tarp žmogaus ryšio su gamta ir vartotojiškumo?
7. Kokia yra dovanų prasmė? Kaip skirtingos dovanos gali paveikti gavėją?
8. Koks Kalėdų šventimas gali būti susijęs su bendryste, gerumu, dėmesiu kitam žmogui ir ryšiu su gamta?

MOKYMOSI VEIKLOS (2 val. 25 min)
Mokytojas paskirsto mokinius į grupeles po 3-4.
Mokiniai kartu su mokytoju leidžiasi į 3 kilometrų žygį Pūčkorių pažintiniame take (galima rinktis ir parką/mišką, kuris yra arčiau mokyklos). Žygio metu mokiniai stebi žiemos gamtą, ieško nuo žemės nukritusių gamtinių medžiagų ir renka tai, ką vėliau galės panaudoti vainikui kurti. Jie gali rinkti kankorėžius, šakeles, lapus, žievės gabalėlius, samanas ar kitas rastas gamtines detales, kurių rinkimas nepakenkia gamtai.
Eidami mokiniai grupelėse diskutuoja pateiktomis temomis. Jie aptaria, kaip Kalėdos buvo suprantamos anksčiau ir kaip dažnai suprantamos šiandien, kodėl šventės kartais tampa susijusios su pirkimu, daiktais ir išoriniu įspūdžiu. Mokiniai svarsto, kaip šventės gali būti susijusios su bendryste, gerumu, dėmesiu kitam žmogui ir ryšiu su gamta.
Grįžus į klasę, mokytojas paruošia priemones: eglišakes, virveles, siūlus, žirkles ir kt. priemones. Mokytojas sąmoningai nepateikia tikslios vainiko kūrimo instrukcijos. Mokiniai grupėse patys turi išsiaiškinti, kaip iš pateiktų medžiagų susukti, surišti ir sutvirtinti vainiką. Užduoties tikslas yra ne pakartoti pavyzdį, o bendradarbiaujant rasti sprendimą ir sukurti prasmingą kalėdinį objektą.
Mokiniai grupėmis kuria vainikus. Jie tariasi, pasiskirsto vaidmenimis, išbando skirtingus rišimo ir komponavimo būdus, sprendžia, kaip panaudoti žygyje surinktas gamtines medžiagas. Kurdami vainiką jie turi apgalvoti ne tik jo išvaizdą, bet ir prasmę: ką vainikas simbolizuoja, kokią nuotaiką kuria ir kam jį būtų prasminga padovanoti.

APIBENDRINIMAS IR REFLEKSIJA (20 min)
Pamokos pabaigoje kiekviena grupė pristato savo sukurtą vainiką. 
Pristatydama kiekviena grupė paaiškina:
· Kokias gamtines medžiagas pasirinko, 
· Kaip pavyko susukti ir sutvirtinti vainiką, 
· Kokių sunkumų kilo dirbant be tikslios instrukcijos ir kaip grupė juos išsprendė,
· Pamini pagrindines mintis bei idėjas, prie kurių buvo prieita diskusijos metu,
· Kam norėtų padovanoti savo vainiką ir kodėl,
· Kaip jų kūrinys siejasi su dėkingumu, gerumu, Kalėdų prasme, vartotojiškumo tema ir ryšiu su gamta.
Mokytojas apibendrina mokinių mintis ir pamoką užbaigia bendra išvada, kad Kalėdų prasmė gali būti siejama ne tik su dovanomis ar vartojimu, bet ir su dėkingumu, dėmesiu kitam žmogui, bendryste, kūryba ir pagarbiu santykiu su gamta.

